คืบหน้าการค้นหาผู้พลัดหลงในถ้ำหลวง ขุนน้ำนางนอน สามารถเบี่ยงน้ำไม่ให้เข้าถ้ำได้แล้ว
นายณรงค์ศักดิ์ โอสถธนากร ผู้บัญชาการศูนย์อำนวยการร่วมค้นหาผู้สูญหายในวนอุทยานถ้ำหลวง ขุนน้ำนางนอน  แถลงข่าวล่าสุด  ถึงการทำงานช่วยเหลือนักฟุตบอลเยาวชนและผู้ฝึกสอนทีมอะคาเดมีแม่สายทั้ง  13 ชีวิต ในวันนี้ว่า  ส่วนใหญ่มีความคืบหน้าไปในทางที่ดีมากๆ โดยปริมาณน้ำในถ้ำหลวง ขุนน้ำนางนองลดลงอย่างต่อเนื่อง ในส่วนที่มีความคืบหน้าชัดเจนมากที่สุด ต้องขอบคุณทีมกรมอุทยานแห่งชาติ สัตว์ป่าและพันธุ์พืช  ร่วมกับกรมชลประทาน ที่ไปปิดช่องน้ำที่ห้วยน้ำดั้ง ดอยผาหมี  ทำให้น้ำทั้งสองสายไม่สามารถไหลเข้ามาในถ้ำได้อีกแล้ว
  
ส่วนทีมของซีล ผู้บัญชาการศูนย์อำนวยการร่วมค้นหาผู้สูญหายในวนอุทยานถ้ำหลวง ขุนน้ำนางนอน กล่าวว่า  มีการวางเดสไลน์และแขวนขวดอากาศ  ซึ่งประสบความสำเร็จมาก  เพราะบางช่วงต้องมีการดำน้ำยาวถึง 800 เมตร
 
สำหรับระดับน้ำในถ้ำหลวง ขุนน้ำนางนอง  ลดลงอย่างต่อเนื่อง เป็นที่น่าพอใจ  โดยเฉพาะอย่างยิ่งได้รับการสนับสนุนจากภาคประชาชนนำเครื่องสูบน้ำพญานาค ซึ่งเป็นอุปกรณ์ภูมิปัญญาของชาวบ้าน  จากจังหวัดนครปฐมและจังหวัดเพชรบุรีมาช่วยได้ดีมาก